מספר פנימי: 2006097

הכנסת העשרים

**יוזמים: חברי הכנסת** **יואב קיש**
 **בצלאל סמוטריץ'**
 **אלי כהן**
 **רוברט אילטוב**
 **עודד פורר**
 **יואב בן צור**
 **רועי פולקמן**
 **שולי מועלם-רפאלי**
 **יצחק וקנין**
 **דוד ביטן**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/3244/20

הצעת חוק ריבונות מעלה אדומים, התשע"ו–2016

|  |  |  |
| --- | --- | --- |
| החלת המשפט | 1. | המשפט, השיפוט והמינהל של מדינת ישראל יחולו בשטח מעלה אדומים כמתואר בתוספת. |
| ביצוע ותקנות  | 2. | שר הפנים ממונה על ביצוע חוק זה והוא רשאי, בהתייעצות עם שר המשפטים ובאישור ועדת הפנים והגנת הסביבה של הכנסת, להתקין תקנות בכל הנוגע לביצועו, לרבות בעניין הוראות מעבר והוראות בדבר המשך תוקפם של תקנות, צווים, הוראות מינהל וזכויות וחובות אשר היו בתוקף במעלה אדומים ערב תחילתו של חוק זה.  |
|  |  | תוספת[[1]](#footnote-2)\* |
|  |  | (סעיף 1) |

דברי הסבר

העיר מעלה אדומים הוקמה בשנת 1977, וברבות השנים גדלה והפכה לעיר המונה כ-40,000 תושבים. העיר ממוקמת כ-7 ק"מ מזרחית לירושלים הבירה, על דרך ירושלים ים המלח, בצומת דרכים בעל חשיבות אסטרטגית בכל הקשור הן להבטחת הדרך לירושלים והן כאזור מרכזי המחבר בין בקעת הירדן, מדבר יהודה וירושלים.

מעלה אדומים שוכנת באזור שהיה מאז ומעולם חלק בלתי נפרד מארץ ישראל ההיסטורית, ערש הולדתו של עם ישראל. עם ישראל שמר אמונים לארצו בכל ארצות פזוריו, ולא חדל מתפילה ומתקווה לשוב אליה ולחדש בתוכה את חירותו המדינית. מתוך קשר היסטורי ומסורתי זה חתרו היהודים בכל דור לשוב ולהיאחז במולדתם העתיקה. זכותו של עם ישראל על חבלי ארץ אלה הוכרה גם על ידי אומות העולם, בהצהרת בלפור ובהחלטת סן רמו, אשר נתנו תוקף בין-לאומי לקשר ההיסטורי שבין העם היהודי לבין ארץ-ישראל ולזכותו להקים בה מחדש את ביתו הלאומי. הכרה זו של האומות המאוחדות בזכות העם היהודי להקים את מדינתו בארצו, אינה ניתנת להפקעה - משפטים אלה, המובאים במגילת העצמאות של מדינת ישראל, ומגדירים את זכותו ההיסטורית והמשפטית של עם ישראל על ארצו, נכונים גם לגבי העיר מעלה אדומים.

קיימת הסכמה רחבה בארץ ובעולם לגבי החלת הריבונות הישראלית על מעלה אדומים. יצוין כי החלת הריבונות לא תשנה באופן מהותי את המאזן הדמוגרפי בישראל, ולא תפגע באופייה הדמוקרטי של המדינה.

אשר על כן, מוצע להחיל כבר עתה את המשפט, השיפוט והמנהל של מדינת ישראל על מעלה אדומים ולקבע את מעמדה כחלק בלתי נפרד ממדינת ישראל.

הצעות חוק דומות בעיקרן הונחו על שולחן הכנסת התשע-עשרה על ידי חברת הכנסת אורית סטרוק וקבוצת חברי כנסת (פ/2598/19) ועל שולחן הכנסת העשרים על ידי חבר הכנסת מרדכי יוגב (פ/169/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ו בתמוז התשע"ו – 1.8.16

1. \* השטח שייכלל בתוספת ייקבע בעת הכנת הצעת החוק לקריאה הראשונה. [↑](#footnote-ref-2)